b'\n_START_ARTICLE_\nKeni Karalahti\n_START_SECTION_\nUra\n_START_PARAGRAPH_\nKaralahti on Helsingin J\xc3\xa4\xc3\xa4kiekkoklubin kasvatti. H\xc3\xa4n toimi kaudella 2007\xe2\x80\x932008 seuran C-nuorten kapteenina. Kaudella 2009\xe2\x80\x932010 Karalahti toimi HJK:n A-nuorten varakapteenina ja h\xc3\xa4n voitti tehoilla 23+23=46 koko A-nuorten III-divisioonan puolustajien pistep\xc3\xb6rssin. Kaudeksi 2010\xe2\x80\x932011 Karalahti siirtyi kolme sarjatasoa ylemm\xc3\xa4s A-nuorten SM-liigaan Kiekko-Vantaan joukkueeseen. Kaudeksi 2011\xe2\x80\x932012 joukkue kuitenkin putosi A-nuorten Mestikseen._NEWLINE_Juniorivuosiensa j\xc3\xa4lkeen Karalahti siirtyi kaudeksi 2012\xe2\x80\x932013 kasvattajaseuraansa HJK:hon pelaamaan III-divisioonaa. H\xc3\xa4n oli seitsem\xc3\xa4ll\xc3\xa4 osumallaan joukkueen paras maalintekij\xc3\xa4. Kaudella 2013\xe2\x80\x932014 Karalahti pelasi samaa sarjaa HC Vissyn joukkueessa, jonka paras maalintekij\xc3\xa4 h\xc3\xa4n my\xc3\xb6s oli 23 osumallaan. III-divisioonavuosinaan Karalahti ty\xc3\xb6skenteli my\xc3\xb6s Helsingin j\xc3\xa4\xc3\xa4kentt\xc3\xa4s\xc3\xa4\xc3\xa4ti\xc3\xb6ss\xc3\xa4. Elokuussa 2015 h\xc3\xa4n siirtyi try-outille kolme sarjatasoa ylemm\xc3\xa4s Mestis-joukkue KeuPa HT:hen. Karalahti sai syyskuussa sopimuksen kaudeksi 2015\xe2\x80\x932016, joka toi h\xc3\xa4nelle 36 runkosarja- ja 11 playoff-ottelussa tehot 1+6=7._NEWLINE_Karalahti siirtyi kaudeksi 2016\xe2\x80\x932017 h\xc3\xa4nt\xc3\xa4 KeuPassa valmentaneen Ville Niemisen vanavedess\xc3\xa4 vuoden mittaisella sopimuksella SM-liigan nousijajoukkue Mikkelin Jukureihin. H\xc3\xa4n teki liigadebyyttins\xc3\xa4 kauden avauskierroksella 16. syyskuuta 2016 Vaasan Sportia vastaan. Karalahti sai ottelussa j\xc3\xa4\xc3\xa4aikaa 15.26 minuuttia. Liigauransa avausmaalin h\xc3\xa4n teki 3. joulukuuta 2016 vieraissa JYPi\xc3\xa4 vastaan. Samana p\xc3\xa4iv\xc3\xa4n\xc3\xa4 Karalahti oli tehnyt vuoden mittaisen jatkosopimuksen Jukureiden kanssa. H\xc3\xa4n teki tulokaskautensa aikana kaikkiaan 44 runkosarjaottelussa tehot 2+2=4. Karalahden kausi p\xc3\xa4\xc3\xa4ttyi kuitenkin leikkaushoitoa vaatineeseen olkap\xc3\xa4\xc3\xa4vammaan helmikuussa 2017._NEWLINE_Kaudella 2017\xe2\x80\x932018 Karalahti voitti Jukureiden sis\xc3\xa4isen tehotilaston lukemalla +5. Kaudeksi 2018\xe2\x80\x932019 h\xc3\xa4n siirtyi vuoden mittaisella sopimuksella Pelicansiin. Joukkuetta siirtyi my\xc3\xb6s valmentamaan Karalahdelle KeuPasta ja Jukureista tuttu Ville Nieminen. H\xc3\xa4nen roolinsa Pelicansissa j\xc3\xa4i lopulta pieneksi ja Karalahti pelasi siell\xc3\xa4 alkukaudella vain kaksi runkosarjaottelua. H\xc3\xa4n pelasi lopulta suurimman osan alkukaudestaan lainalla Mestis-joukkue Heinolan Peliitoissa, jossa Karalahti sai tililleen kahdeksan runkosarja- ja kaksi Suomen Cupin ottelua. Marraskuussa 2018 h\xc3\xa4nen sopimuksensa Pelicansin kanssa purettiin. Karalahden ilmoitettiin jo samana p\xc3\xa4iv\xc3\xa4n\xc3\xa4 siirtyv\xc3\xa4n loppukauden sopimuksella Slovakian Extraligan HK Popradiin._NEWLINE_Karalahti palasi kaudeksi 2019\xe2\x80\x932020 Suomeen ja siirtyi vuoden mittaisella sopimuksella Kiekko-Vantaan Mestis-joukkueeseen. H\xc3\xa4net nimettiin joukkueen varakapteeniksi.\n_START_SECTION_\nMuuta\n_START_PARAGRAPH_\nKaralahden isovelipuoli on NHL- ja maajoukkuepuolustajana tunnettu Jere Karalahti, joka on my\xc3\xb6hemmin toiminut h\xc3\xa4nen henkil\xc3\xb6kohtaisena valmentajanaan.'